
privind înfiinţarea Serviciului public de administrare a 

Grădinilor Zoologice şi Botanice
Municipiul Timişoara în partea de nord-est, este mărginit de Pădurea Verde, pădure excepţională datorită amplasamentului, suprafeţei sale totale, a speciilor de arbori, precum şi prin maturizarea arboretelor.

Pădurea Verde, pădure istorică, care a aparţinut domeniilor coroanei regale şi a fost loc de vânătoare, are numeroase funcţiuni din care cele mai importante sunt: funcţiunea ecologică şi cea recreativă. 
Pădurea Verde, pădure parc, locul preferat de agrement al timişorenilor, este constituită ca o unitate de protecţie, împărţită în mai multe parcele de diferite dimensiuni şi forme. Din vechiul amenajament (1978), cât şi cu cele prevăzute în „Studiul privind zona de agrement Pădurea Verde Timişoara”, sunt prevăzute mai multe obiective dispersate în întreaga unitate, printre care Grădina Zoologică.

La sfârşitul anului 1986, a fost dat în funcţiune Parcul Zoologic, care a fost administrat de Regia Autonomă «HORTICULTURA», până la sfârşitul lunii octombrie 2005. Modul de administrare defectuos al acestui obiectiv, nerealizarea lucrărilor de întreţinere şi reparaţii a adăposturilor, a clădirilor şi grupurilor sanitare, precum şi starea necorespunzătoare de îngrijire şi întreţinere a animalelor, a atras în mod constant o imagine negativă asupra autorităţii publice locale şi a generat numeroase incidente şi accidente. Decesul prin împuşcare datorită evadării unei ursoaice, decesul singurului leu datorită intoxicaţiei cu fosfuri metalice şi exemplele ar putea continua.
Primăria Municipiului Timişoara a obţinut titlul de proprietate nr.1/31.10.2002 pentru 50,7 ha din Pădurea Verde, realizând în scurt timp Studiul de Fezabilitate – „Reamenajarea Grădinii Zoologice” aprobat prin H.C.L. nr. 33/2004.

În toamna anului 2004, s-a dispus închiderea grădinii „zoo” pentru vizitatori, iar pentru a respecta normele legale impuse funcţionării grădinilor zoologice O.M.M.G.A. nr. 742/2004, s-au realizat contactele necesare plasării unor animale către alte grădini zoologice din ţară.
În luna iulie 2005, s-au demarat procedurile pentru schimb de terenuri, pe care se află o investiţie (habitat pentru lei) realizată înainte de 1990, care poate fi continuată şi terminată, pentru care s-a întocmit proiect tehnic după standarde europene. 

În acest sens, cele două părţi implicate în acest schimb de terenuri, R.N.P. - ROMSILVA prin Direcţia Silvică Timişoara şi Primăria Timişoara au emis hotărârile HCL nr. 478/31.10.2006 şi HCD nr. 29/04.10.2006 prin care îşi exprimă acordul pentru schimbul de teren, urmând a fi înaintată documentaţia spre aprobare Guvernului României.
Primăria Timişoara în baza Studiului de Fezabilitate a realizat Proiecte Tehnice pentru câteva obiective din cadrul Grădinii Zoologice cum sunt: „Instalaţii electrice”, ”Reţea apă-canal” şi ”Instalaţii electrice la staţia de pompare”, ”Regularizare canal – podeţ”, ”Sistematizare verticală incintă”, ”Lucrări alei – parcaje”, ”Construire adăpost pentru feline mari”, ”Construire adăpost pentru urşi”. 
Pentru majoritatea din proiectele enumerate mai sus au fost organizate licitaţii publice, cele mai multe fiind în faza de finalizare, urmând a fi realizată recepţia lucrărilor. Lucrarea ”Construire adăpost pentru feline mari” urmează a fi demarată la începutul anului viitor, după finalizarea schimbului de teren cu R.N.P. - ROMSILVA. 

Finalizarea lucrărilor menţionate mai sus, precum şi realizarea unor amenajări conform cerinţelor fiecărei specii, în cadrul adăposturilor concepute pentru animale sălbatice, impune prezenţa permanentă a unui personal de specialitate. 

Conform O.M.M.G.A. nr. 742/2004 pentru aprobarea instrucţiunilor privind autorizarea, inventarierea şi înregistrarea grădinilor zoologice şi acvariilor publice scopul final este îngrijirea şi asigurarea unor condiţii de bunăstare şi protecţie a animalelor aflate în captivitate cât mai apropiate de mediul lor natural. 
Parcul Botanic a fost conceput pentru a îndeplini funcţii multiple: ştiinţifică, didactică, educativă şi recreativă. Dispunerea şi extinderea sectoarelor sugerează că funcţiile didactice şi ştiinţifice sunt preponderente.

Vârsta Parcului Botanic este greu de menţionat. În harta oraşului din anul 1936, zona figurează ca parc existent cu o serie de alei figurate, cu alura pe care o au astăzi. Parcul Botanic trece în administrarea Serviciului Horticol din anul 1959. O primă amenajare a Parcului Botanic, în baza unui proiect, se face începând cu anul 1972 până în anul 1980. După anul 1980 parcul a fost abandonat, numeroase specii proaspăt plantate s-au uscat sau au dispărut. Situaţia deplorabilă a parcului s-a perpetuat până în anul 1986 când problema amenajării Parcului Botanic a fost reluată şi s-a constituit un consiliu ştiinţific care a considerat că parcul trebuie să îndeplinească în continuare  funcţia de instruire în domeniul cunoaşterii plantelor şi educaţiei pentru ocrotirea lor, şi funcţia ştiinţifică şi nu în ultimul rând funcţia recreativă. Totodată parcul a fost conceput şi ca spaţiu de organizare a unor expoziţii temporare floricole.

Amenajările existente s-au realizat în cursul unui an, fiind finalizate aproape în totalitate obiectivele existente astăzi: împrejmuirea metalică şi porţile, cabina portarului, grupul sanitar, bazinele, s-au amenajat aleile, stâncăriile, şi s-a echipat grădina cu bănci şi pergole.


În anul 1995, prin Hotărârea Consiliului Judeţean nr. 19/23.02.1995, Parcul Botanic a fost declarat arie naturală protejată, Primăria Municipiului Timişoara căpătând statut de gestionar.


Atestarea apartenenţei Parcului Botanic la domeniul public al municipiului Timişoara se face prin Hotărârea de Guvern nr. 977/05.09.2002 – privind atestarea domeniului public al judeţului Timiş (anexa 1-83), în temeiul prevederilor art. 107 din Constituţia României şi ale art. 21 alin 3 din Legea nr. 213/1998 privind proprietatea publică şi regimul juridic al acesteia.

De asemenea, s-a încheiat “Convenţia de Custodie” pentru Parcul Botanic Timişoara între Agenţia de Protecţia Mediului Timiş şi Primăria Municipiului Timişoara cu numărul de înregistrare 4076/30.06.2006 şi SC 2006 – 015965/08.08.2006, pe o perioadă de 5 ani. În această convenţie sunt prevăzute drepturile şi obligaţiile părţilor.

În acest fel s-a reglementat situaţia juridică a parcului, putând demara procedurile de reamenajare şi modernizare. La ora actuală lucrările de întreţinere a parcului sunt efectuate de S.C. Horticultura S.A.

În anul 2002 s-a demarat construcţia Centrului de radioterapie cu energii înalte, ca extindere a Spitalului Municipal “Clinicile Noi” – Timişoara, pe o parte a sectorului Flora Mediteraneană – Grădina Romană, suprafaţa parcului ajungând la 8,41 ha.

Având în vedere starea actuală a parcului: vegetaţia îmbătrânită, pierderea pe parcursul anilor a unui număr foarte mare de specii, starea degradată a mobilierului urban, a aleilor, a gardului împrejmuitor, lipsa sistemului de iluminat, intenţia Primăriei Municipiului Timişoara este de a reamenaja şi moderniza acest parc pentru includerea lui în circuitul ştiinţific internaţional. Pentru reintegrarea grădinii în circuitul internaţional va fi necesară mărirea listei şi numărului de specii dendrologice. În acest sens colecţia de arbori şi arbuşti se va îmbogăţii cu peste 500 de specii la care se adaugă soiuri şi varietăţi după cum urmează:
· arbori şi arbuşti de origine asiatică: colecţie de cireşi ornamentali, colecţie de rododendroni (varietăţi de Rhododendron japonicum), colecţie de bujori, colecţie de arţari japonezi, conifere etc;
· arbori şi arbuşti de origine americană: colecţie de Cornus, colecţie de Quercus (stejari), conifere etc.;
· arbori şi arbuşti de origine mediteraneană;

· colecţie de plante de apă;

· colecţie de plante de stâncărie;

· colecţie de soiuri de trandafiri;
· colecţie de plante perene (crini, dalii, anemone, căldăruşe, cafeluţe, irişi etc.).
La ora actuală în cadrul grădinii zoologice se găsesc: 3 leoaice, 3 cerbi şi un urs. În următorii ani colecţia de animale se va îmbogăţii, prin donaţii şi schimburi între grădini zoologice, cu: 4 ponei, 2 veveriţe tibetane, 4 capre de Camerun, 2 porci vietnamezi, 4 struţi, 12 broaşte ţestoase, 2 tigrii, 6 suricate,15 maimuţe din mai multe specii; 4 cerbi, 1 leu, 3 urşi, 4 oi, 30 specii de păsări.
Având în vedere art. 38, alin. 3, lit. b, din Legea nr. 286/2006 pentru modificarea şi completarea Legii administraţiei publice locale nr. 215/2001, obligaţiile care reies din “Convenţia de Custodie” pentru Parcul Botanic Timişoara între Agenţia de Protecţia Mediului Timiş şi Primăria Municipiului Timişoara, Legea nr. 265/2006 privind protecţia mediului, art. 3, alin. 1, lit. m din O.G. nr. 71/2002 privind organizarea şi funcţionarea serviciilor pubice de administrare a domeniului public şi privat de interes local, precum şi în baza Legii nr. 191/2002 a grădinilor zoologice şi acvariilor publice şi a O.M.M.G.A. nr. 742/2004 pentru aprobarea instrucţiunilor privind autorizarea, inventarierea şi înregistrarea grădinilor zoologice şi acvariilor publice, propunem: înfinţarea Serviciului Public ”ZOO - Botanic”, în subordinea Primarului.

Conform art. 8. alin. 2 din O.G. nr. 71/2002, ”compartimentul va fi dimensionat în funcţie de mărimea unităţilor administrativ-teritoriale şi va fi încadrat cu specialişti în domeniul tehnic, financiar-contabil, drept administrativ şi în alte ramuri ale dreptului public”.
Serviciul public de administrare a Grădinilor Zoologice şi Botanice Timişoara va avea personalitate juridică pentru a putea accesa programe şi pentru a putea obţine fonduri externe din: fonduri de mediu, fonduri structurate, fonduri europene etc.
Înfiinţarea acestui serviciu are ca scop: 
1) asigură servicii de relaxare, destindere şi agrement cetăţenilor, prin vizitarea colecţiilor de plante şi animale;
2) conservarea biodiversităţii - reproducerea în captivitate şi înmulţirea plantelor în alte zone geografice decât cele de origine, repopularea sau reintroducerea speciilor în libertate/natură; 

3) educaţie şi sensibilizarea publicului prin furnizarea de informaţie despre speciile expuse şi habitatele lor naturale; 

4) cercetare - colaborare cu instituţii de învăţământ superior, institute de cercetare, muzee, alte grădini zoologice/acvarii publice/grădini botanice din ţară şi străinătate etc.
Având în vedere cele menţionate, propunem următoarea structură organizatorică – anexa nr. 1 şi numărul de personal – anexa nr. 2 la prezentul referat.
Atribuţiile generale sunt detaliate în Regulamentul de Organizare şi Funcţionare al Serviciului Public ”ZOO - Botanic” – anexa nr. 3 la prezentul referat.

